Erasmus + vottun hefur jákvæð áhrif á Evrópusamstarf Vottun á náms - og þjálfunarverkefnum í starfsmenntun hefur verið veitt síðan árið 2015 . Skólar og stofnanir sem sýnt hafa fram á reynslu af stjórnun Erasmus + náms - og þjálfunarverkefna á sviði starfsmenntunar sem og mjög góðan árangur hafa fengið vottun . Á Íslandi eru Tækniskólinn , Myndlistaskólinn í Reykjavík , Menntaskólinn í Kópavogi , Iðan fræðslusetur og Fjölbrautaskólinn í Breiðholti með vottun . Eftir fjögurra ára reynslu var gerð samantekt á Evrópustarfi og reynslu af vottun . Megin niðurstaðan er sú að á tímabilinu hefur þróun náms - og þjálfunarverkefna þeirra verið mjög jákvæð og umfangið vaxið verulega . Fjöldi þátttakenda hefur mest tvöfaldast miðað við væntingar um þátttöku . Evrópusamstarf innan skólanna hefur aukist og breyst á tímabilinu . Í flestum tilfellum hefur starfshlutfall alþjóðafulltrúa vaxið og alþjóðastarf fengið aukið vægi í daglegri starfsemi skóla og stofnana . Það kemur í ljós að eftirspurn og vilji til þátttöku er til staðar meðal bæði nemenda og kennara og með vottun hefur aðgengi aukist sem og stöðugleiki Evrópustarfsins . Þátttakan hefur einnig veruleg áhrif á bæði þátttakendur og skóla / stofnanir . Nemendur og starfsmenn eru almennt mjög ánægðir með þátttökuna og mælist heildaránægja þeirra á bilinu 83 - 100% . Einnig eru mörg dæmi um góð áhrif á kennsluhætti og námsframboð .